**NOTĂ INFORMATIVĂ**

**la proiectul legii privind scutirea Inspectoratului General al Poliției de Frontieră al Ministerului Afacerilor Interne de compensarea pierderilor cauzate de excluderea din circuitul agricol a unor terenuri**

|  |
| --- |
| **1.** Denumirea autorului și, după caz, a participanților la elaborarea proiectului |
| Proiectul este promovat de către Inspectoratul General al Poliției de Frontieră prin intermediul Ministerului Afacerilor Interne. |
| **2.** Condițiile ce au impus elaborarea proiectului de act normativ și finalitățile urmărite |
| Proiectul legii privind scutirea Inspectoratului General al Poliției de Frontieră al MAI de compensarea pierderilor cauzate de excluderea din circuitul agricol a unor terenuri a fost elaborat în temeiul prevederilor art.99 din Codul Funciar nr.828 din 25 decembrie 1991 (Monitorul Oficial 2001 nr.107, art.817), cu modificările și completările ulterioare, care stabilește la alin.(3) compensarea pierderilor cauzate de excluderea terenurilor din categoriile de terenuri cu destinație agricolă și ale fondului silvic se efectuează, în toate cazurile, de către persoanele fizice și persoanele juridice interesate, indiferent de scopul excluderii terenurilor și tipul de proprietate asupra acestora, ***cu excepția cazurilor stabilite de lege.***  Proiectul prezentat este elaborat și promovat de către Ministerul Afacerilor Interne și reprezintă acțiunea întreprinsă drept rezultat al transmiterii unui teren din proprietatea publică a unității administrativ teritoriale în proprietate publică a statului, în vederea construcției unui turn pentru instalarea utilajului de supraveghere fixă a frontierei de stat, amplasat pe teritoriul UAT comuna Cosăuți, r-nul Soroca.  În această ordine de idei, menționăm Decizia Consiliului Comunal Cosăuți nr.21/12 din 08 decembrie 2017, prin care acesta și-a exprimat acordul de a transmite terenul cu nr.cadastral 7817112458 cu suprafața de 0,0156 ha, din proprietatea publică a UAT de nivelul întâi, Comuna Cosăuți, în proprietate publică a statului, în administrarea Ministerului Afacerilor Interne al RM, în gestiunea Inspectoratului General al Poliției de Frontieră, cu schimbarea categoriei de destinație din categoria I (agricol) în categoria III (destinație specială), în scopul construcției unui turn pentru instalarea utilajului de supraveghere fixă a frontierei de stat, amplasat pe teritoriul UAT comuna Cosăuți, r-nul Soroca.  Este de menționat că proiectul cu privire la transmiterea și schimbarea destinației terenului vizat a fost elaborat și este promovat de către Agenția Relații Funciare și Cadastru și poate fi accesat la adresa <http://www.arfc.gov.md/transparenta/acte-administrative>. |
| **3.** Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene |
| Proiectul promovat nu are ca scop armonizarea legislației naționale cu legislația Uniunii Europene. |
| **4.** Principalele prevederi ale proiectului și evidențierea elementelor noi |
| Proiectul în sine urmărește scutirea Inspectoratului General al Poliției de Frontieră al MAI de compensarea pierderilor cauzate de excluderea terenului cu nr. cadastral 7817112458 și cu suprafața de 0,0156 ha din circuitul agricol. În rezultatul investigațiilor pedologice de câmp conform încheieri pedologice, pierderile cauzate de excluderea terenurilor au fost estimate la 21082 lei.  Excluderea terenului din circuitul agricol este urmare a transmiterii terenului vizat din proprietatea publică UAT Cosăuți în proprietatea publică a statului, gestiunea IGPF, în scopul construcției unui turn pentru instalarea utilajului de supraveghere fixă a frontierei de stat.  Necesitatea construcției turnului pentru instalarea utilajului de supraveghere fixă a frontierei de stat derivă din Acordul de Implementare între Ministerul Afacerilor Interne al Republicii Moldova (IGPF) și Departamentul Apărării al Statelor Unite ale Americii privind cooperarea în asistența pentru securitatea frontierelor și prevenirea proliferării armelor de distrugere în masă, încheiat la Chișinău la 12 decembrie 2012, care vine să consolideze securitatea frontierei RM în scopul prevenirii transferurilor și transporturilor neautorizate de arme de distrugere în masă și de tehnologii, materiale și cunoștințe de specialitate aferente, pe teritoriul RM. |
| **5.** Fundamentarea economico-financiară |
| Scutirea reprezintă suma de 21082 lei. |
| **6.** Modul de încorporare a actului în cadrul normativ în vigoare |
| Proiectul elaborat se încadrează în cadrul normativ în vigoare, iar promovarea acestuia și eventuala sa aprobare nu va genera drept consecință necesitatea amendării altor acte normative. |
| **7.** Avizarea și consultarea publică a proiectului |
|  |
| **8.** Constatările expertizei anticorupție |
|  |
| **9.** Constatările expertizei de compatibilitate |
|  |
| **10.** Constatările expertizei juridice |
|  |
| **11.** Constatările altor expertize |
|  |

**Ministru Alexandru JIZDAN**